প্রথম ভাইভা দিয়েছিলাম ৩০তম বিসিএসে। জীবনের প্রথম ভাইভা বলে কথা! আগের রাতে ঘুমই হয়নি। ভাইভা বোর্ডে প্রবেশ করেও কিছুটা নার্ভাস ছিলাম। প্রথমেই আমার নাম জানতে চেয়েছিলেন। বলতে বলেছিলেন নিজের সম্পর্কে। তারপর অনার্সের পড়ার বিষয় সম্পর্কে জানতে চেয়েছিলেন। প্রশ্ন করেছিলেন, পরিসংখ্যানবিদ্যা বিষয়টি কী? উত্তর দিয়েছিলাম, পরিসংখ্যান হচ্ছে এক ধরনের গাণিতিক বিজ্ঞান। তথ্য-উপাত্ত সংগ্রহ ও বিশ্লেষণের মাধ্যমে গাণিতিক সিদ্ধান্তে পৌঁছার একটি প্রক্রিয়াকে পরিসংখ্যানবিদ্যা বলা হয়। উত্তর শুনে তাঁরা খুব বেশি খুশি হয়েছিলেন বলে আমার মনে হয়নি। পরে নিজ জেলা শহর সম্পর্কে জানতে চেয়েছিলেন। মুক্তিযুদ্ধ সম্পর্কে জানতে চেয়েছিলেন। প্রতিটি প্রশ্নের উত্তর নিজের মতো করে দিয়েছিলাম। যদিও ভাইভায় আমি টিকিনি। প্রথম ভাইভা দেওয়ার পর আমার আত্মবিশ্বাস বেড়ে গিয়েছিল বহুগুণ। পরের ভাইভাগুলোতে আর নার্ভাস হইনি।